section_heading: Povijest
paragraph_text: Nakon što je ušao u aktivnu službu, Admiral Graf von Spee je do 1938. godine služio kao zapovjedni brod. Tijekom Španjolskog građanskog rata je vršio dužnosti međunarodne pomorske kontrole duž obale Španjolske. Prije početka njemačkog napada na Poljsku planirano je da se njemačke oklopnjače upotrijebe za gusarske zadatke na Atlantiku. Admiral Graf von Spee je 21. kolovoza 1939. godine isplovio iz njemačke luke Wilhelmshaven sa zadatkom presretanja i uništavanja savezničkih trgovačkih brodova u Južnom Atlantiku. Uz pratnju broda za opskrbu, tankera Altmarka, Admiral Graf von Spee se uputio u Južni Atlantik, gdje je trebao uništavati britanske trgovačke brodove, ali je imao zapovjed da izbjegava sukobe s britanskim ratnim brodovima.